Jej hlavný autor Marián Varga o nej hovoril ako o svojej Óde na radosť. Vznikla už počas rozbehnutej normalizácie, no vplyv režimu, ktorý len tri roky predtým uťal v Československu všetky nádeje na slobodnejší život, tu necítiť. Svojím spôsobom tak táto platňa, aj keď vyšla v roku 1972, stále spadá do bezstarostných 60. rokov, keď hudobníci nemali žiadne vnútorné či vonkajšie limity.
Nie je to len tým, že niektoré z piesní ešte pochádzajú z obdobia Prúdov (Z ďatelín, Smutná ranná električka). Marián Varga v tom čase prežíval svoje najtvorivejšie obdobie. Spolu s textárom Kamilom Peterajom sa chodili kúpať do Petržalky, nie do tej betónovej, ale ešte zelenej, a vždy keď sa Varga vrátil domov, zložil novú pesničku.
Album Zelená pošta nadväzuje na tvorbu skupiny Prúdy, no v skutočnosti ho nahralo Collegium Musicum, čiže nová Vargova zostava s Fedorom Frešom a bubeníkom Dušanom Hájkom, ktorých doplnili gitaristi Rasťo Vacho a Radim Hladík. Hudobníci hľadali rôznych spevákov, no na konci Marián pretlačil Pavla Hammela, čím Zelená pošta nadväzuje na Prúdy alebo skôr na tretiu pesničkovú stranu z dvojalbumu Konvergencie. Je to skôr koncepčný ako pesničkový album, lebo jednotlivé skladby nadväzujú plynule na seba – tak ako mnohé cenené svetové albumy tej doby.
Zelená pošta mala svoju koncertnú premiéru až v roku 2012 na festivale Konvergencie. Vtedy ešte žili Marián Varga s Fedorom Frešom. Z pôvodnej koncertnej zostavy sa na aktuálnom turné predstavia len spevák Pavol Hammel, gitarista Fero Griglák a klávesista Peter Preložník. Doplnia ich na basu Fedor Frešo mladší a klávesák Vladislav "Slnko" Šarišský. Turné sa začína v sobotu 17. septembra v Trenčíne a pôvodne malo mať len sedem večerov. Keďže bratislavský koncert sa vypredal, skupina sa rozhodla pridať ešte jeden bratislavský termín.
Zelená pošta – turné 2022
17. 9. – Trenčín, Piano klub, PKO
18. 9. – Nitra, PKO
19. 9. – Banská Bystrica, Aula SZU
20. 9. – Košice, Historická radnica
21. 9. – Prešov, Kino Scala
22. 9. – Žilina, Dom odborov
23. 9. – Bratislava, Stars Aréna (vypredané)
26. 9. – Bratislava, Stars Aréna
Dodnes je tento album jedným z vrcholov slovenskej hudby. "Púšťam si Zelenú poštu znova a znova, nič pri tom nerobím, len sedím, počúvam, som k tej lúke s bielym koňom a biliardovým stolom stále bližšie…," napísal český kritik Jiří Černý. Mnohí poslucháči to majú podobné. Denník N oslovil ľudí, ktorí majú blízko k tomuto albumu. Sú medzi nimi priami aktéri, pamätníci alebo fanúšikovia, pre ktorých je Zelená pošta albumom, ktorý im zmenil život.
Kamil Peteraj (textár a básnik)
V tom čase sme sa chodili kúpať s Mariánom aj Milanom Lasicom do Rusoviec. Zelená pošta vznikla spontánnym spôsobom. Marián si dával rôzne podmienky mimo štandardu, že chce